google/wiki40b huggingface dataset:
Ηλεκτρονικό επιχειρείν

Ηλεκτρονικό Επιχειρείν (e-business) ονομάζεται το σύνολο από επιχειρηματικές στρατηγικές που σκοπό έχουν να υποστηρίξουν και να μετασχηματίσουν συγκεκριμένους τομείς επιχειρηματικής δραστηριότητας, με τη χρήση νέων τεχνολογιών και τη διεκπεραίωση συναλλαγών με ηλεκτρονικά μέσα. Είναι αναγκαίο να διαχωρίσουμε τους όρους "ηλεκτρονικό επιχειρείν" και "ηλεκτρονικό εμπόριο". Αυτοί οι δύο όροι αρκετά συχνά προκαλούν σύγχυση, λόγω της δημοσιότητας και της αύξησης της χρήσης του ηλεκτρονικού εμπορίου σε σχέση με άλλους τομείς οι οποίοι αποτελούν το ηλεκτρονικό επιχειρείν. Ο όρος "ηλεκτρονικό επιχειρείν" συμπεριλαμβάνει όλες τις οικονομικές λειτουργίες και δράσεις που υποστηρίζονται με τη χρήση ηλεκτρονικών μέσων. Αντιθέτως, ο όρος "ηλεκτρονικό εμπόριο" αποτελεί μέρος του παραπάνω συνόλου , πρόκειται για μία εφαρμογή η οποία απευθύνεται σε πιο ευρύ αγοραστικό κοινό με σκοπό να συμβάλει στην επικοινωνία αγοραστών και επιχειρήσεων.
Hλεκτρονικό επιχειρείν είναι η ψηφιοποίηση όλων των επιχειρηματικών ενεργειών που στοχεύουν στην  Άμεση Ανταπόκριση του καταναλωτή. Το μάρκετινγκ άμεσης ανταπόκρισης, δεν είναι κάτι νέο. Η ιστορία του αρχίζει από τότε που ξεκίνησε η τυπογραφία και σχεδιάζεται με στόχο να κάνει τον υποψήφιο
πελάτη, να ανταποκριθεί αμέσως.
Πρέπει επίσης να διευκρινιστεί ότι το μάρκετινγκ άμεσης ανταπόκρισης ΔΕΝ είναι branding.  Το μάρκετινγκ άμεσης ανταπόκρισης στοχεύει να πείσει τον καταναλωτή είτε να δώσει
κάποιες πληροφορίες είτε να αγοράσει
κάτι. Το branding, σκοπεύει να κάνει τον καταναλωτή να
θυμάται το προϊόν. 
Ο ορισμός για το ηλεκτρονικό
επιχειρείν θα μπορούσε να είναι:
Η ψηφιοποίηση όλων των επιχειρηματικών ενεργειών
που στοχεύουν στην  Άμεση Ανταπόκριση του καταναλωτή. 

CRM system

Ένα από τα πιο ευρέως χρησιμοποιούμενα ηλεκτρονικά επιχειρησιακά συστήματα είναι το σύστημα CRM. Το CRM, σύμφωνα με την εταιρεία συμβούλων επιχειρήσεων Ovum, είναι ένα σύστημα διοίκησης που επιτρέπει στον οργανισμό να εντοπίσει, να προσελκύσει και να αυξήσει τον αριθμό των «αφοσιωμένων» και επικερδών πελατών του, κάνοντας ορθή διαχείριση των πελατειακών σχέσεων.
Το CRM στηρίζεται στην εκτεταμένη χρήση βάσεων δεδομένων, όπου η εταιρεία τηρεί ένα πλήθος από πληροφορίες οι οποίες χρησιμοποιούνται είτε για να αυξηθούν οι πωλήσεις της είτε για να εξυπηρετηθεί καλύτερα η ήδη υπάρχουσα πελατεία της.

Στόχοι ηλεκτρονικού επιχειρείν

Οι στόχοι του ηλεκτρονικού επιχειρείν εκτείνονται σε όλους τους οικονομικούς τομείς. Οι βασικότερες χρήσεις του σήμερα περιλαμβάνουν την αυτοματοποίηση, την απλοποίηση και τον επανακαθορισμό επιχειρηματικών διεργασιών, τη δημιουργία εξατομικευμένων σχέσεων, τη βελτίωση της ποιότητας και τη δημιουργία υπηρεσιών/προϊόντων, τη μείωση του κόστους και την αύξηση του περιθωρίου κέρδους.
Όπως είναι φανερό οι στόχοι του ηλεκτρονικού επιχειρείν είναι κατά βάση δύο. Η βελτιστοποίηση των υπαρχόντων δομών με την εισαγωγή αυτοματοποίησης στην επιχείρηση και η δημιουργία και ο έλεγχος καινούργιων προϊόντων και υπηρεσιών.
2670 Τσουβασία

Φυσικά χαρακτηριστικά

Τα φυσικά χαρακτηριστικά της Τσουβασίας είναι άγνωστα.
Κεντζί Ζιράκ

Πρώτα χρόνια

Το νεότερο μέλος μιας καταλανικής οικογένειας, ο Κεντζί γεννήθηκε στην πόλη Μπερζεράκ του διαμερίσματος Ντορντόν και μεγάλωσε στο Σεντ-Αστιέγ. Το ύψος του είναι 1.67μ Έμαθε κιθάρα και τραγούδι από τον παππού του. Σε ηλικία 16 ετών εγκατέλειψε το σχολείο για να εργαστεί στην οικογενειακή επιχείρηση. Η μητρική του γλώσσα είναι τα καταλανικά. Απέκτησε κάποια φήμη όταν κυκλοφόρησε τα τραγούδια του στο διαδίκτυο. Η gypsy έκδοση του τραγουδιού "Bella" των Maître Gims έγινε γρήγορα viral. Το βίντεό του έλαβε 3.8 εκατ. προβολές. Άλλο δημοφιλές τραγούδι που ανέβασε στο διαδίκτυο ήταν το "Si j'étais president" του Gérard Lenorman.

The Voice

Στην τρίτη σεζόν του The Voice: la plus belle voix, διαγωνίστηκε με το τραγούδι "Bella" των Maître Gims, στο δεύτερο επεισόδιο το οποίο προβλήθηκε στις 18 Ιανουαρίου 2014, όπου μόνο ο κριτής Μίκα γύρισε την καρέκλα του ενώ οι υπόλοιποι τρεις κριτές Florent Pagny, Jenifer και Garou δεν γύρισαν.
Στα battles, που προβλήθηκαν στις 8 Μαρτίου 2014, ο Μίκα τον έβαλε απέναντι στην Youness να τραγουδήσουν το "Tous les mêmes" του Στρομαέ. Ο Κεντζί πέρασε στην επόμενη φάση όπου ερμήνευσε το "Hotel California" των The Eagles στις 29 Μαρτίου 2014.
Στα ζωντανά σόου ο Κεντζί ερμήνευσε το "Ma philosophie" του Amel Bent (5 Απριλίου 2014), το "Mad World" των Tears for Fears (19 Απριλίου 2014) και το "Allumer le feu" του Johhny Halliday (19 Απριλίου 2014). Στον ημιτελικό της 3ης Μαΐου 2014 τραγούδησε το "Belle" των Garou & Daniel Lavoie και πέρασε στον τελικό ως ο μοναδικός υποψήφιος από την ομάδα του Μίκα.
Στον τελικό (10 Μαΐου 2014), τραγούδησε το "Amor de mis amores" / "Volare" των Gipsy Kings, το "Temps à nouveau" του Jean-Louis Aubert και το "L'Aigle noir" της Barbara. Κέρδισε την πρώτη θέση με το 51% της ψήφου του κοινού έναντι 21% του δεύτερου Maximilien Philippe, με τον Αμίρ Χαντάντ να κατακτά την τρίτη θέση με 18% και τον Wesley να έρχεται τέταρτος με 10%. Μετά την νίκη του κυκλοφόρησε το πρώτο του EP και τον Αύγουστο του 2014 κυκλοφόρησε τον πρώτο του δίσκο.

Καριέρα

Το πρώτο του single ήταν το γαλλο-ισπανικό τραγούδι "Color Gitano", που κυκλοφόρησε τον Ιουνίο του 2014 και ο πρώτος ολοκληρωμένος δίσκος κυκλοφόρησε τον Σεπτέμβριο. Το Δεκέμβριο του 2014, κέρδισε δύο μουσικά βραβεία NRJ του Καλύτερου Γαλλόφωνου Τραγουδιστή της Χρονιάς και του Καλύτερου Γαλλόφωνου Τραγουδιού της Χρονιάς για το "Color Gitano". Ο δίσκος του Kendji πούλησε 600,000 αντίτυπα μέχρι τον Ιανουάριο του 2015 και πάνω από ένα εκατομμύριο αντίτυπα μέχρι τον Οκτώβριο του 2015, κάνοντάς το τον δεύτερο δίσκο με τις περισσότερες πωλήσεις στην Γαλλία για το μετά το Racine Carrée του Στρομαέ. Μέχρι σήμερα, έχουν πουληθεί σχεδόν 1.2 εκατ. αντίτυπα. Σήμερα είναι ο μοναδικός συμμετέχοντας του The Voice με τον μεγαλύτερο αριθμό πωλήσεων. Το επόμενο single του με τον τίτλο "Andalouse" αποδείχθηκε ακόμα πιο πετυχημένο εμπορικά. Άλλα σημαντικά singles περιλαμβάνουν το "Conmigo" από τον δίσκο Kendji που κυκλοφόρησε στις 4 Μαΐου 2015.
Ο δεύτερος δίσκος του με τον τίτλο Ensemble κυκλοφόρησε στις 30 Οκτωβρίου 2015. Σημαντικά singles από τον δεύτερο δίσκο περιλαμβάνουν τα "Me Quemo", "Les yeux de la mama" και "No Me Mirès Màs".
Πρωτάθλημα καλαθοσφαίρισης Α1 εθνικής κατηγορίας ανδρών 1991-1992

Το Πρωτάθλημα καλαθοσφαίρισης Α1 εθνικής κατηγορίας ανδρών 1991−92 υπήρξε το 6ο από την καθιέρωση της Α1 εθνικής κατηγορίας και παράλληλα το τελευταίο που διοργανώθηκε από την Ελληνική Ομοσπονδία Καλαθοσφαίρισης, καθώς από την επόμενη χρονιά την διοργάνωσή του ανέλαβε ο ΕΣΑΚΕ (τότε ΕΣΑΚ). Ήταν η τελευταία χρονιά όπου στο πρωτάθλημα μετείχαν 12 ομάδες (από την επόμενη χρονιά ως σήμερα μετέχουν 14), αλλά και η τελευταία όπου στην διαδικασία των play off συνυπολογίζονταν και τα αποτελέσματα της κανονικής περιόδου.
Το πρωτάθλημα κατέκτησε μετά από 33 χρόνια ο ΠΑΟΚ, επικρατώντας στον τελικό των play off του Ολυμπιακού, ο οποίος με την σειρά του εξασφάλισε την συμμετοχή του στο επόμενο Ευρωπαϊκό Πρωτάθλημα (μετέπειτα Ευρωλίγκα) και από τότε δεν απουσίασε ποτέ από την κορυφαία ευρωπαϊκή διασυλλογική διοργάνωση (την περίοδο 2016−17 συμπλήρωσε 25 συνεχόμενες συμμετοχές).
Ο Παναθηναϊκός αντίθετα απέτυχε να βγει στην Ευρώπη, για πρώτη και μοναδική φορά κατά τα τελευταία 50 χρόνια (για τελευταία φορά είχε απουσιάσει την περίοδο 1966−67), λαμβάνοντας παράλληλα την χειρότερη θέση του από την καθιέρωση της Α' και Α1 εθνικής κατηγορίας το 1963−64 (όγδοος). Σ' αυτό συνέβαλε σ' εναν βαθμό ένας μηδενισμός που υπέστη στον εκτός έδρας αγώνα του με αντίπαλο τον Πανιώνιο στο Στάδιο Ειρήνης και Φιλίας, ο οποίος διακόπηκε λόγω επεισοδίων των οπαδών του σε βάρος του (σκορ κατά την διακοπή 84−71 περίπου 7' πριν τη λήξη, το οποίο παρέμεινε ως τελικό). Ο μηδενισμός αυτός (στην ουσία −1 βαθμός) μεταφέρθηκε και στην διαδικασία των play off, όπου όμως και πάλι θα μπορούσε να εξασφαλίσει την έξοδο στο Κύπελλο Κόρατς από το Περιστέρι, όμως υστέρησε στην ισοβαθμία για έναν πόντο (νίκησε εντός έδρας με 19 πόντους, 85−66 και έχασε εκτός με 20, 90−70).
Στα αξιοσημείωτα της χρονιάς ακόμα ήταν η αποχή που κήρυξαν οι επαγγελματίες καλαθοσφαιριστές του ΠΣΑΚ, με αποτέλεσμα κατά τα μέσα του Α' γύρου του πρωταθλήματος να διεξαχθούν τρεις αγωνιστικές με την συμμετοχή των εφήβων παικτών των ομάδων, αλλά και με την προσθήκη των ξένων επαγγελματιών, οι οποίοι δεν συμμετείχαν στην αποχή.
Βόας

Περιγραφή

Το στόμα και το σώμα του βόα έχουν μεγάλη διασταλτικότητα. Αυτό επιτρέπει στο ερπετό να καταπίνει ολόκληρη την τροφή του. Τα περισσότερα είδη έχουν έναν λειτουργικό αριστερό πνεύμονα, ο οποίος σε πολλά είδη είναι μεγαλύτερος κατά τα τρία τέταρτα από το δεξιό. Το δέρμα του φιδιού έχει την ιδιότητα να αλλάζει χρώμα ανάλογα με τις συνθήκες του περιβάλλοντος. Οι αποχρώσεις είναι μεταλλικές και το χρώμα τους είναι συνήθως σκούρο κίτρινο ή λαδί με κηλίδες ή λουρίδες άλλου χρώματος.

Αναπαραγωγή

Τα περισσότερα είδη είναι ωοζωοτόκα, σε αντίθεση με τους πύθωνες, οι οποίοι γεννούν αποκλειστικά αυγά.

Τροφή

Η δίαιτα του φιδιού περιλαμβάνει πτηνά, μικρά θηλαστικά, όπως λαγοί και ποντικοί, ενώ επίσης μπορεί να φάει μικρά ελάφια και κατσίκια.  Το ζώο συλλαμβάνει τη λεία του με ενέδρα και αφού την τυλίξει γύρω από το σώμα του, που έχει μεγάλη δύναμη, τη σφίγγει μέχρι πνιγμού, σπάζοντας τα οστά του θύματος. Στη συνέχεια το φίδι καταπίνει την τροφή ολόκληρη. Ο βόας μένει ακίνητος όση ώρα διαρκεί η πέψη της τροφής του.
Τάλως (εφευρέτης)

Ο Τάλως ή Κάλως στην ελληνική μυθολογία ήταν ανιψιός του Δαίδαλου, γιος της αδερφής του, Πέρδικας (ή Πολυκάστης). Ο Τάλως από μικρό παιδί είχε επιδείξει εξαιρετικές ικανότητες εφευρέτη. Λεγόταν μάλιστα ότι επινόησε το πριόνι βλέποντας το σαγόνι ενός φιδιού ή τη ραχοκοκαλιά ενός ψαριού. Του αποδίδονται επίσης ο κεραμικός τροχός και ο διαβήτης. Ο Τάλως μαθήτευε κοντά στο Δαίδαλο του και πολλοί ισχυρίζονταν ότι ο ευφυής νεαρός θα ξεπερνούσε πολύ σύντομα το θείο του. Το αποτέλεσμα όλων αυτών ήταν ο Δαίδαλος, ζηλεύοντας υπερβολικά τον Τάλω, να τον γκρεμίσει από τα τείχη της Ακρόπολης. Η Πέρδικα μόλις έμαθε το φόνο του γιου της από τον ίδιο της τον αδερφό απαγχονίστηκε ή σύμφωνα με άλλη εκδοχή μεταμορφώθηκε από τη θεά Αθηνά στο πτηνό πέρδικα. Ο Δαίδαλος καταδικάστηκε από τον Άρειο Πάγο σε εξορία και κατέφυγε στο βασίλειο του Μίνωα στην Κρήτη.
Ευρωπαϊκό Ινστιτούτο Δημόσιας Διοίκησης

Το Ευρωπαϊκό Ινστιτούτο Δημόσιας Διοίκησης (European Institute of Public Administration – EIPA) ιδρύθηκε το 1981 και εδρεύει στο Μάαστριχτ (Maastricht, O. L.Vrouweplein 22) της Ολλανδίας. Σκοπός του Ινστιτούτου είναι η παροχή τεχνογνωσίας, μέσω εξειδικευμένων προγραμμάτων, σε λειτουργούς της Ευρωπαϊκής Ένωσης και υπαλλήλους του δημόσιου τομέα των κρατών – μελών της. Η Ευρωπαϊκή Επιτροπή (European Commission) υποστηρίζει οικονομικά το Ινστιτούτο μέσω του προϋπολογισμού της Ευρωπαϊκής Ένωσης.
Το Ινστιτούτο αποτελείται από τρεις μονάδες με αντικείμενό τους αντίστοιχα (ι) τις τεχνικές λήψης αποφάσεων στην Ευρωπαϊκή Ένωση, (ιι) το ευρωπαϊκό δημόσιο μάνατζμεντ, και (ιιι) τις πολιτικές ευρωπαϊκής ολοκλήρωσης. Το αντικείμενο του Ινστιτούτου επικεντρώνεται σε τρεις κατά βάση τομείς: μάθηση και ανάπτυξη, συμβουλευτικές υπηρεσίες και έρευνα.
Το Ινστιτούτο έχει ιδρύσει και τρία εξειδικευμένα κέντρα (ι) στο Λουξεμβούργο, το Ευρωπαϊκό Κέντρο Δικαστών και Δικηγόρων, (ιι) στη Βαρκελόνη, το Ευρωπαϊκό Κέντρο Περιφερειών, και (ιιι) στη Βαρσοβία, το Ευρωπαϊκό Κέντρο για το Δημόσιο Οικονομικό Μάνατζμεντ.
Το Ευρωπαϊκό Ινστιτούτο Δημόσιας Διοίκησης είναι ανεξάρτητος οργανισμός, ο οποίος διοικείται από Διοικητικό Συμβούλιο (Board of Governors), συγκροτούμενο από εκπροσώπους των κρατών-μελών της Ευρωπαϊκής Ένωσης και των συνδεδεμένων μελών του Ινστιτούτου. Η καθ’ ημέραν διοίκηση του Ινστιτούτου ανήκει στο Γενικό Διευθυντή, ο οποίος είναι επίσης υπεύθυνος για τη διαμόρφωση και υλοποίηση των πολιτικών του και την εκπροσώπησή του.
Πρόεδρος του Διοικητικού Συμβουλίου είναι σήμερα ο Henning Christophersen , Δανός πολιτικός και πρώην αντιπρόεδρος της Ευρωπαϊκής Επιτροπής, ενώ στη Γενική Διεύθυνση του Ινστιτούτου προΐσταται η Dr. Marga Proehl, καθηγήτρια στο Πανεπιστήμιο Σπάγιερ (Speyer) της Γερμανίας και πρώην στέλεχος του Υπουργείου Εσωτερικών της Γερμανίας.
Από το 1989 ως το 1995, Γενικός Διευθυντής του Ινστιτούτου είχε χρηματίσει ο Σπύρος Παππάς, πρώην μέλος του Συμβουλίου της Επικρατείας στην Ελλάδα και μετέπειτα (1995 – 2001) Γενικός Διευθυντής της Ευρωπαϊκής Επιτροπής.
Αμμωνίδης

Ο Αμμωνίδης είναι επιγραμματοποιός της Παλατινής Ανθολογίας (ΧΙ 201) για τον οποίο τίποτε δεν είναι γνωστό. Ο Πλανούδης τον ονομάζει Αμμώνιο, με τον οποίο ενδεχομένως να πρέπει να ταυτιστεί.
Μακεδονικό Μουσείο Σύγχρονης Τέχνης

Ιστορία

Ιδρύθηκε το 1979, αρχικά ως σωματείο με την επωνυμία «Μακεδονικό Κέντρο Σύγχρονης Τέχνης». Μετά τη δωρεά 47 έργων τέχνης του συλλέκτη Αλεξάνδρου Ιόλα το 1984 και την εξασφάλιση της πρώτης του στέγης, ολοκληρώθηκε η δημιουργία του Ιδρύματος με την επωνυμία «Μακεδονικό Μουσείο Σύγχρονης Τέχνης». Μετά από άλλες δωρεές ( όπως του Δημήτρη Μεϊμάρογλου, της Μάγδας Κοτζιά,  του Γιώργου Απέργη κλπ) το μουσείο στεγάζει σήμερα περίπου 2000 έργα τέχνης, ενώ μετά την τελευταία κτιριακή του επέκταση διαθέτει μεγάλους εκθεσιακούς και αποθηκευτικούς χώρους, καφέ, πωλητήριο, καθώς και μια επιστημονική βιβλιοθήκη, που σήμερα διαθέτει περισσότερους από 2000 τίτλους.
Αρχικά το μουσείο στεγάστηκε σε πτέρυγα του εργοστασίου Φίλκεραμ-Johnson, μετά από παραχώρηση του επιχειρηματία Γεωργίου Φιλίππου. Από το 1992 το Μακεδονικό Μουσείο Σύγχρονης Τέχνης βρίσκεται εντός του χώρου της Διεθνούς Έκθεσης Θεσσαλονίκης, στα όρια του ιστορικού και εμπορικού κέντρου της πόλης, εξυπηρετείται δε από αρκετές λεωφορειακές γραμμές των αστικών συγκοινωνιών.
Τον Απρίλιο του 2017 δημιουργήθηκε ο ενιαίος Μητροπολιτικός Οργανισµός Μουσείων Εικαστικών Τεχνών Θεσσαλονίκης (MOMus) υπό τον οποίο συνενώθηκαν το Μακεδονικό Μουσείο Σύγχρονης Τέχνης και το Κρατικό Μουσείο Σύγχρονης Τέχνης µε τα ιδιαίτερα τµήµατά του - το Κέντρο Σύγχρονης Τέχνης Θεσσαλονίκης και το Μουσείο Φωτογραφίας Θεσσαλονίκης.

Η μόνιμη συλλογή

Η μόνιμη συλλογή του ΜΜΣΤ αποτελείται από 2000 έργα Ελλήνων και ξένων καλλιτεχνών, που συνεχώς εμπλουτίζεται μέσω δωρεών που προέρχονται από συλλέκτες, καλλιτέχνες, γκαλερίστες και ιδιώτες. Μέρος της συλλογής εκτίθεται σε πτέρυγες του μουσείου, ενώ τα εκθέματα περιοδικά ανανεώνονται.

Εκπαιδευτικά Προγράμματα

Το Μακεδονικό Μουσείο Σύγχρονης Τέχνης διοργανώνει εκπαιδευτικά προγράμματα σχετικά με τις περιοδικές εκθέσεις και μόνιμη έκθεση, και επινοεί επίσης προγράμματα και άλλες τέχνες. Με τη βοήθεια των ξεναγών του μουσείου, δεκάδες χιλιάδες παιδιά έχουν απολαύσει την εκμάθηση για την τέχνη. Επίσης, προσφέρει ξεναγήσεις και, στο πλαίσιο των προγραμμάτων της ΕΕ, συνεργάζεται με άλλα μουσεία, με σκοπό την εκπόνηση εκπαιδευτικών προγραμμάτων για ενήλικες.

Εκδηλώσεις

Στο ΜΜΣΤ διοργανώνονται διαλέξεις, συζητήσεις για θέματα σχετικά με την αισθητική, την ιστορία της τέχνης, καθώς και την οργάνωση των μουσείων και συλλογών, παρουσιάσεις βιβλίων και έργων τέχνης, συναντήσεις με καλλιτέχνες, διάφορα δρώμενα αλλά και παζάρια.

Βιβλιοθήκη

Η βιβλιοθήκη διαθέτει περίπου 2500 τίτλους βιβλίων και περιοδικών για θέματα σχετικά με τη ζωγραφική, τη γλυπτική, την χαρακτική, την αρχιτεκτονική και τη φωτογραφία, ενώ συμπεριλαμβάνονται και όλες οι εκδόσεις του ίδιου του Ιδρύματος. Το οπτικοακουστικό υλικό και τα αρχεία του Μουσείου (καλλιτεχνών, εκθέσεων κτλ) είναι διαθέσιμα στο κοινό.

Κατάστημα τέχνης

Στο κατάστημα τέχνης διατίθενται πρωτότυπα και πολλαπλά αντικείμενα τέχνης, τόσο για τους ενήλικες όσο και για παιδιά, χρηστικά αντικείμενα καλλιτεχνικού χαρακτήρα, κοσμήματα σχεδιασμένα από καλλιτέχνες, βιβλία και καλλιτεχνικές εκδόσεις, εκπαιδευτικά CD-ROMs, αφίσες, κάρτες και άλλα δώρα.
Κύλιξ με Ηρακλή και Τρίτωνα

Περιγραφή

Είναι αγγείο που χρησίμευε στην πόση κρασιού. Είναι διακοσμημένο εσωτερικά και εξωτερικά με αγγειογραφίες. Στο εσωτερικό βλέπουμε αναπαράσταση της πάλης του Ηρακλή με τον Τρίτωνα, ενώ η σκηνή περιβάλλεται από χορό Νηρηίδων με επιγραφές. Ο Ηρακλής σφίγγει τον Τρίτωνα με τα μπράτσα του για να τον πνίξει, ενώ έχει δεμένες τις γροθιές του σε λαβή που αποδίδεται σε σχήμα μαιάνδρου. Στο εξωτερικό μέρος εικονίζονται δύο ζώνες. Στην επάνω ζώνη βλέπουμε μια σκηνή αρματοδρομίας. Ένα άρμα με δύο άλογα καλπάζει προς τα δεξιά ανάμεσα σε δύο τέρματα. Η κάτω ζώνη είναι διακοσμημένη με αντικριστές Σφίγγες, και με την επιγραφή «ΧΑΙΡΕ ΚΑΙ ΠΙΕΙ ΕΥ» (χαίρε και καλή πόση).
Σεμεντίτης

Ο σεμεντίτης είναι διαμεταλλική ένωση του σιδήρου με τον άνθρακα (καρβίδιο) με χημικό τύπο Fe₃C και σύσταση 93,31% κ.β. Fe και 6,69% κ.β. C. Πρόκειται για σκληρή και εύθραυστη στερεά φάση με ιδιαίτερη σημασία στην μεταλλογνωσία του χάλυβα.
Ο σεμεντίτης κρυσταλλώνεται στο ορθορομβικό σύστημα και η σκληρότητά του φτάνει τα 800 HB (Brinell). 
Σε κοινούς ανθρακούχους χάλυβες υποευτηκτοειδούς σύστασης (C < 0,77% κ.β.), ο σεμεντίτης εμφανίζεται στην δομή του περλίτη ως γκρίζα φύλλα («λαμέλες») εναλλασσόμενα με λευκά φύλλα φερρίτη. Σε χάλυβες υπερευτηκτοειδούς σύστασης παρουσιάζεται στον  περλίτη αλλά σχηματίζει και ανεξάρτητους λευκούς φυλλοειδείς κόκκους (κρυστάλλους). 
Σε χάλυβες που έχουν υποστεί θερμική κατεργασία («βαφή»), ο σεμεντίτης εμφανίζεται επίσης στην δομή του μπαινίτη, είτε στην μορφή μικρών λεπτών  λωρίδων στα όρια των κόκκων του φερρίτη (ανώτερος μπαινίτης), είτε στην μορφή βελονοειδών κατακρημνισμάτων μέσα στους κόκκους του φερρίτη (κατώτερος μπαινίτης). Ο σεμεντίτης είναι επίσης ένα από τα κύρια συστατικά των χυτοσιδήρων. 
Ο σεμεντίτης απαντάται επίσης στην φύση — ειδικά σε μετεωρίτες — ως γκρίζο μεταλλικό ορυκτό με το όνομα κοενίτης (αγγλ., cohenite) και σύνθεση (Fe, Ni, Co)₃C.
Περιφερειακή Βιβλιοθήκη Χαριλάου

Η Περιφερειακή Βιβλιοθήκη Χαριλάου είναι μία από τις 14 Περφερειακές Βιβλιοθήκες του Δικτύου Βιβλιοθηκών του Δήμου Θεσσαλονίκης και  μέλος του Δικτύου Ελληνικών Βιβλιοθηκών
Η βιβλιοθήκη Ιδρύθηκε το 1994 και το 2012 ανακαινίστηκε, μεταμορφώθηκε και πήρε νέα πνοή με την συμβολή της αστικής μη κερδοσκοπικής εταιρείας Future Library και την αποκλειστική χρηματοδότηση του Ιδρύματος Σταύρος Νιάρχος. Ήταν μια από τις 9 βιβλιοθήκες της Κεντρικής Μακεδονίας που είχε την τύχη να συμμετέχει στο πρόγραμμα της αναβάθμισης παιδικών υπηρεσιών σε Δημόσιες και Δημοτικές Βιβλιοθήκες.
Έχει κατασκευαστεί στα πρότυπα βιβλιοθηκών του εξωτερικού, με πολύ χρώμα, με μοντέρνα στοιχεία έκφρασης, σύγχρονο τεχνολογικό εξοπλισμό και Wi Fi Internet, συνθέτοντας ένα περιβάλλον λειτουργικό, φιλικό προς τα παιδιά και τους νέους που διεγείρει τη δημιουργικότητα και τη φαντασία τους. 
Έχει ενταχθεί στο πρόγραμμα  "Κοινωνία της Πληροφορίας",  για τη δημιουργία Δημοσίων Κέντρων Πληροφόρησης.
Η συλλογή της περιλαμβάνει 13.220 τόμους βιβλίων καταχωρημένους σε ηλεκτρονική μορφή οι οποίοι και μπορούν να αναζητηθούν μέσω του διαδικτύου. 
Χρήση της Βιβλιοθήκης μπορούν να κάνουν όλοι οι πολίτες. Για να δανειστούν βιβλία, να κάνουν χρήση των ηλεκτρονικών υπολογιστών και των υπηρεσιών της θα πρέπει να εγγραφούν στη Βιβλιοθήκη. Με την κάρτα μέλους που θα εκδοθεί μπορούν να δανείζονται μέχρι τέσσερα (4) βιβλία για δεκαπέντε (15) μέρες. Ο κατάλογος των μελών είναι ηλεκτρονικός και κοινός για όλες τις βιβλιοθήκες του Δικτύου Βιβλιοθηκών του Δήμου Θεσσαλονίκης. 
Οι υπηρεσίες και οι δράσεις που προσφέρει είναι:
Δανεισμό βιβλίων σε μικρούς και μεγάλους
Χρήση Ηλεκτρονικών Υπολογιστών και δωρεάν πλοήγηση  στο διαδίκτυο
Wi Fi (ασύρματο δίκτυο) Internet 
Βοήθεια στη συμπλήρωση βιογραφικών
Εργαστήρια για ενήλικες και παιδιά
Σεμινάρια , Διαλέξεις
Λογοτεχνικές βραδιές
Λέσχες ανάγνωσης
Εκθέσεις βιβλίων
Εκπαιδευτικά προγράμματα σε μαθητές σχολείων
Επιτραπέζια εκπαιδευτικά παιχνίδια 
Αφηγήσεις και προβολές παραμυθιών
Θεατρικές – μουσικές παραστάσεις και παραστάσεις Κουκλοθέατρου
Κατασκευές για μικρούς και μεγάλους
Καλλιτεχνικά εργαστήρια
Μαθήματα εκμάθησης Ηλεκτρονικών Υπολογιστών
Σχολές γονέων
Η βιβλιοθήκη προσφέρει όλες τις υπηρεσίες δωρεάν στα μέλη της.
Βουλευτικές εκλογές στην Ισημερινή Γουινέα (2008)

Οι βουλευτικές εκλογές στην Ισημερινή Γουινέα διεξήχθησαν στις 4 Μαΐου 2008. Στις 29 Φεβρουαρίου του 2008 ο πρόεδρος Τεοδόρο Ομπιάνγκ Νγκέμα Μπασόνγκο διέλυσε το Κοινοβούλιο και προκήρυξε βουλευτικές εκλογές για τις 4 Μαΐου, υπογράφοντας διάταγμα. Στο ίδιο διάταγμα ορίστηκαν και προεδρικές εκλογές για το έτος 2010. Στις βουλευτικές εκλογές του 2008, το Δημοκρατικό Κόμμα Ισημερινής Γουινέας, του Ομπιάνγκ κέρδισε απόλυτη πλειοψηφία εξασφαλίζοντας 99 επί συνόλου 100 εδρών.
Ροδεσιανοί Ελαφροί Τυφεκιοφόροι

Οι Ροδεσιανοί Ελαφροί Τυφεκιοφόροι ή 1ο Τάγμα Ροδεσιανών Ελαφρών Τυφεκιοφόρων (1 RLI ή RLI-Rhodesian Light Infantry) ήταν τακτικός στρατιωτικός σχηματισμός αερομεταφερόμενων κομμάντο του Ροδεσιανού Στρατού. Διακρίθηκε για τη δράση του στον πόλεμο της Ροδεσίας, πόλεμο ανάμεσα στη λευκή κυβερνώσα μειοψηφία της χώρας και τους μαύρους εθνικιστές που επιδίωκαν την εκδίωξη των λευκών και την χειραφέτησή τους. Το παρατσούκλι τους ήταν οι Άγιοι και οι Απίθανοι και είχαν ως μότο τη φράση: έχουν την όψη αγοριών, μάχονται όμως ως λέοντες.

Ιστορικό Υπόβαθρο

Το RLI συγκροτήθηκε το 1961 αρχικά ως σύνταγμα ελαφρού πεζικού, μετασχηματίστηκε σε τάγμα καταδρομών το 1965, ενώ ακολούθησε ακόμη ένας μετασχηματισμός του σε τάγμα αλεξιπτωτιστών το 1977, μέχρι την οριστική του διάλυση με το τέλος του πολέμου της Ροδεσίας. Αποτέλεσε επίλεκτο σχηματισμό των περίφημων Ειδικών Δυνάμεων του Ροδεσιανού Στρατού. Το Σύνταγμα συγκροτήθηκε από Ροδεσιανούς λευκούς, ευρωπαϊκής καταγωγής. Περιελάμβανε τρεις λόχους κομμάντο (καταδρομέων), ένα λόχο υποστήριξης βαρέων όπλων πεζικού (ΛΥΤ-Λόχος Υποστήριξης Τάγματος) και ένα λόχο διοίκησης. Κάθε λόχος αποτελείτο από δύναμη 150 ανδρών. Κύρια αποστολή του τάγματος ήταν οι αντιανταρτικές επιχειρήσεις και η υποστήριξη των έτερων σχηματισμών Ειδικών Δυνάμεων του Ροδεσιανού Στρατού (Ροδεσιανή SAS-RhSAS, Ανιχνευτές Σέλους-Selous Scouts και Έφιπποι Ανιχνευτές-Grey's Scouts) εντός και εκτός των συνόρων.
Δόθηκε έμφαση στο δόγμα μάχης μικρών και ευέλικτων μονάδων, αυτό που ονομάστηκε πόλεμος των δεκανέων. Η εκπαίδευση περιελάμβανε χειρισμό ελαφρού οπλισμού, τακτικές μάχης και επιβίωσης μικρών ομάδων, χρήση εκρηκτικών και ναρκών, χρήση βαρέων όπλων, ασύρματων συστημάτων-διαβιβάσεων, χρήση υγειονομικού εξοπλισμού, μαθήματα συμπεριφοράς ηγεσίας καθώς και αλεξίπτωτα. Δινόταν ιδιαίτερη προσοχή στην ψυχοσωματική αντοχή, στην καταπολέμηση του άγχους της μάχης και στην πλήρως αποτελεσματική και συνδυαστική χρήση του οπλισμού μέσα από μια εκπαίδευση ιδιαιτέρως σκληρή, σε σημείο βασανισμού.
Οι Ροδεσιανοί Ελαφροί Τυφεκιοφόροι έδρασαν καθ' όλη τη διάρκεια του πολέμου της Ροδεσίας, ενώ προέβησαν και σε μεγάλο αριθμό μαύρων επιχειρήσεων στο έδαφος της Μοζαμβίκης και άλλων γειτονικών χωρών καταδιώκοντας ξένες αντάρτικες ομάδες που βοηθούσαν τους Ροδεσιανούς μαύρους αντάρτες.

Οπλισμός

Ο τυπικός οπλισμός τους αποτελείτο από τη σειρά των τυφεκίων FN FAL Standard/Para 7,62 χιλιοστών, υποπολυβόλα Uzi 9 χιλ., πιστόλια Browning HP/High Power 9 χιλ., πολυβόλα γενικής χρήσης FN MAG 7,62 χιλ. και αντιαρματικούς εκτοξευτές M-72 LAW 40 χιλ. και RPG-2/7. Ο λόχος υποστήριξης χρησιμοποιούσε πολυβόλα Browning M1919 των 0,30 ιντσών και Μ2 ΗΒ 0,50 ιντσών και όλμους κομμάντο διαμετρήματος 60 και 82 χιλ. Έδρα του σχηματισμού ήταν το στρατόπεδο Λιουέλιν (Liewellyn Barracks) στο Μπουλαουάγιο. Οι αποστολές είχαν διάρκεια τεσσάρων έως έξι εβδομάδων και ακολουθούσαν δέκα ημέρες έως τρεις εβδομάδες ανάπαυσης-εκπαίδευσης στη βάση τους. Στον επίλεκτο αυτό σχηματισμό υπηρέτησαν και πάρα πολλοί ξένοι μισθοφόροι, μεταξύ των οποίων και Έλληνες, ιδίως μετά το 1975.